Gyimesi, György, poslanec NR SR (2023-02-16):
Pán podpredseda, ďakujem pekne za slovo. A som veľmi rád, že je tu medzi nami aj pán exminister a môj kolega z finančného výboru, pán podpredseda finančného výboru Kamenický, takisto aj predseda finančného výboru, a urobíme si takú malú debatu a zosumarizujeme všetko, čo sme tu dnes počuli. Nerozumiem jednej veci, ak teda má strana SMER problém zo zvýšením regulovaného odvodu, toho, ktorý oni sami zavádzali, tak by som chcel v prvom rade počuť, že prečo. Čo je zlé na tom, ak, ak tí, ktorí skutočne zarábajú na nešťastí druhých, ak zarábajú na kríze, ak zarábajú a zarábajú neprimerane veľa na tom, že sa v ostatných sektoroch nedarí, tak si myslím, že je správne, aby ten nadmerný zisk podľa návrhu zákona nad 3 mil. euro sa im zdanil, aby bolo solidárni vo vzťahu k tým, ktorí nemajú príležitosť a možnosť zarobiť tie milióny eur. Toto, si myslím, že je férové, je to sociálne a je to také, ktoré, alebo také riešenie, ktoré tým firmám nespôsobí extrémne ťažkosti. Na to, čo hovorí kolega Viskupič, sa vlastne ani reagovať nedá, pretože je celkom legitímne, že musí byť v Národnej rade niekto, kto chráni práva a právom chránené záujmy bohatých ľudí a bohatých firiem. Veď v poriadku, ste to vy. Profilujete sa takto od začiatku a my sme tí, ktorí sú na strane chudobných, obyčajných ľudí, ktorým chcem dať napríklad obedy zadarmo, a nechceme na základe tohoto zvyšovať alebo prehlbovať deficit štátneho rozpočtu. Chceme to byť my, ktorí chceme zastropovať ceny elektrickej energie, chceme im zastropovať ceny plynu, chceme im pomôcť aj v rámci rodinných prídavkov a tak ďalej a tak ďalej, mohol by som opakovať všetky sociálne riešenia, ktoré sme priniesli. A na to treba jednoducho peniaze. A tie peniaze tak ako hovorí jeden môj známy, ležia na zemi, len ich treba zdvihnúť, áno, a to sú peniaze, ktoré majú tieto extrémne bohaté firmy. Ja nevidím najmenší dôvod na to, aby sa, toto nesúvisí s týmto zákonom, ale aby sa nezdanili extrémne zisky napríklad Slovnaftu. Tento odvod, osobitný odvod z nadmerného zisku Slovnaftu sme už zaviedli, je to dnes 55 %, myslím, a je tu pozmeňujúci návrh vrátiť to späť na 70. To sú extrémne zisky v stámiliónoch eur, ktoré Slovnaftu padli z neba, s ktorými nepočítali, pretože rozdiel medzi ruskou a ropu inou, čiže brent alebo ostatnými, tam je a na tom sa strašne zarába. Keď sme zdaňovali Slovnaft, nehovoril nikto ani, ani pol slova, tu sme sa naťahovali so SaS-kou o percentuálnej výške toho zdanenia a dnes sa tu vlastne bavíme o tom, či vôbec treba tie subjekty zdaniť. A ja hovorím, že áno, treba, pretože dva roky solidárni môžu byť. Toto je bezprecedentná situácia, v ktorej je celý svet, nielen Slovensko. A takéto situácie si vyžadujú aj bezprecedentné riešenie. Chcel by som sa vrátiť aj k bankovému odvodu a to, čo by sa tu teraz malo zaviesť. Nehovorme, prosím vás, o obvo... o odvode, hovorme o dani, o bankovej dani. Hovorme o zdanení tých, ktorí minulý rok zarobili 828 mil. eur, hovorme o zdanení tých, ktoré v roku 2021 zarobili 726 mil. eur. Hovorme o tých, ktorým z roku 2020 na rok 2021 vzrástli zisky o 55 %, oproti roku 2021 v roku 2022 im vzrástli zisky o ďalších 14,1 %. A áno, je to veľmi namieste, výtka, ak budete tvrdiť v opozícii, že ten bankový odvod sme zrušili my. Áno, to je pravda. V tom sa, toto podpíšem a s tým nemám najmenší problém to priznať. Áno. Bolo to však tiež v čase, kedy banky sľúbili, že občanom a firmám odložia splátky úverov, to bolo v koronakríze a áno, oni ich aj odložili, napriek tomu, že úroky sa museli platiť, ale bola to určitá pomoc. No a ďalej bolo podpísané memorandum, ako veľmi správne hovorí môj kolega a predkladateľ pán Vetrák, medzi vládou Slovenskej republiky, a ktorú podpísalo ministerstvo financií, s bankami. Tu musím povedať, že toto memorandum... (Prerušenie vystúpenia predsedajúcim.)